- Svenskene kveler innvandringsdebatten

Det skulle legges opp til en storstilt debatt. I stedet ble det atter tyst.

De svenske opptøyene i Husby i mai utløste ifølge Bjørn Stærk en politisk krangel mellom opposisjonspartiene og den borgerlige regjeringen om hvem som hadde skylden. Sandberg, Fredrik

David Bach

14. august 2013

I alle fall om vi skal tro forfatterne Karl-Olov Arnstberg og Gunnar Sandelin, som i mars ga ut boken Invandring och mörkläggning, En saklig rapport från en förryckt tid . Arnstberg og Sandelin kommer med en vitenskapelig og sterkt innvandringskritisk bok, og ble ifølge seg selv og meningsfeller totalt kneblet i det svenske debattklimaet.

Kun Aftonbladet av de store, svenske avisene ville anmelde boken. Og det med anklager om rasisme — illustrert av et bilde fra en nynazistisk demonstrasjon i 2007. Boken ble imidlertid omtalt av flere danske aviser.

Ble fortiet

- Det skjedde ingenting i vanlige medier. Derimot slo det direkte til på internett. Avpixlat og en mengde blogger reagerte veldig kjapt. De har lengtet etter denne boken, sier Karl-Olov Arnstberg til Aftenposten.

Karl-Olov Arnstberg

Gunnar Sandelin og Arnstberg var ikke helt uforberedt på den svenske stillheten, forteller han.- Vi tok det vel nærmest med et sukk. Svenske medier har fått høyreekstremisme på hjernen, og kaller alt for det. Det blir litt som om de jager et spøkelse — denne typen ekstreme grupper finnes på begge sider, men de er veldig små, sier Arnstberg.

Årsaken til at boken ble fortiet er en kraftig polarisering i det svenske debattklimaet, mener blogger og Aftenposten-spaltist Bjørn Stærk.

- Jeg kunne ikke skjønne den fortielsen boken møtte da jeg leste den. Det sier veldig mye om Sverige, både at Aftonbladet bruker så sterke ord, og at ingen snakker om det etterpå. Selvsagt mener ikke alle svensker at boken er rasistisk, men de skjønner at det blir bråk hvis man hiver seg inn i debatten. Derfor blir det veldig vanskelig å snakke om det, sier Stærk.

Han har selv skrevet en e-boksingel på Elin Ørjasæter og Nils Gullak Horveis forlag Trolltekst, Oppdra folket , om svensk innvandringsdebatt sett med norske øyne.

Trenger nyansene

Bjørn Stærk Thomas Sirland

- Jeg synes debattklimaet er blitt bedre i Norge. Det finnes fremdeles mennesker som er bekymret over å kaste seg inn i debatten, men vi har flere mellomposisjoner i Norge. Det er ikke den samme polariseringen her. Man kan posisjonere seg et sted midt imellom uten at det blir altfor kostbart. Det gjør at det går an å snakke om og belyse et spørsmål fra flere vinkler, og det er veldig viktig, sier Stærk.

Blir stemplet

Han påpeker viktigheten av å forstå at både Norge og Sverige er midt oppe i en veldig stor endring med tanke på innvandring, og at asylpolitikk må kunne diskuteres.

- Hvordan ville en tilsvarende norsk bok blitt mottatt her til lands?

- En sånn bok, skrevet for norske forhold, ville blitt møtt med en blanding av hyllest og kritikk, samt mye midt imellom. Det er sånn det skal være, og det er bra at innvandringskritikere også blir kritisert — vi må ha nyansene.

Trolltekst gir også ut Invandring och mörklaggning som e-bok i sin helhet. I Sverige ble den altså slaktet og fortiet, men solgte godt. Forfatter Arnstberg tror årsaken er at innvandringskritikk i Sverige fortsatt ses på som ren rasisme.

- Jeg vil presisere at vi driver med kritikk av innvandringspolitikk. Man blir stemplet som rasist.

- Sverige skiller seg fra Norge og Danmark, kanskje ikke politisk, men i debatten. Dere våger å prate om det. Jeg tror nesten det blir vanskelig for norske debattanter å forestille seg hvor totalt lokket ligger på her i Sverige.

Arnstberg håper den norske utgivelsen vil åpne en dør for mer debatt også i Sverige.

- Leserne må gjerne gi oss stryk, bare det åpner døren, sier han.

- Skremmende elitistisk tankegang

Forfatter, skribent og førstelektor Elin Ørjasæter driver sammen med mannen Nils Gullak Horvei forlaget Trolltekst. Det er de som nå gir ut Bjørn Stærks e-bok Oppdra folket , som inkluderer kapittelet «Folket skall fostras» fra den svenske Invandring och mörklaggning av Karl-Olov Arnstberg og Gunnar Sandelin. Ørjasæter er forbløffet over mangelen på innvandringspolitisk debatt hos våre naboer i øst.

Egen e-bok

Elin Ørjasæter Strømdahl Monica

- Demografi er det mest grunnleggende innenfor all økonomi, og demografi er veldig spennende. I vår tid skjer det store demografiske endringer. Vi synes disse endringene er underpublisert, underlig nok. Litt rart, sier hun.Horvei og Ørjasæter kom over Invandring och mörklaggning gjennom danske aviser, og bestilte den til Trolltekst som egen e-bok. Den kan også kjøpes i papir fra de svenske forfatternes eget forlag. I tillegg kommer altså Stærks tekst og det nevnte kapittelet.

Arbeidsledig

- Kapittelet forteller hele historien om konsekvensene innvandringen har hatt i Sverige. Det viser hvor ulike svensker og nordmenn er. I Norge har du en liten gruppe personer som mener man ikke skal ytre sånn og slik, men i Sverige er det ene synspunktet enerådende.

Hvilket betyr at du faktisk mister jobben. Sandelin, en dyktig journalist og informasjonsmann, har gått arbeidsledig i flere år på grunn av sine meninger.

Ørjasæter trekker spesielt frem det Arnstberg og Sandelin skriver om statsminister Fredrik Reinfeldt, som for å vise at han ikke lot seg skremme av Sverigedemokraterna, heller økte innvandringen for å tukte sine egne velgere.

- En skremmende elitistisk tankegang. Det er synd på svenskene for tiden, sier Ørjasæter.